PATVIRTINTA

Šilalės rajono savivaldybės tarybos

2023 m. liepos 27 d. sprendimu

Nr. T1-183

**ŠILALĖS RAJONO SAVIVALDYBĖS SMULKIOJO IR VIDUTINIO VERSLO PLĖTROS PROGRAMOS VERTINIMO KOMISIJOS NUOSTATAI**

**I SKYRIUS**

**BENDROJI DALIS**

1.Šilalės rajono savivaldybės Smulkiojo ir vidutinioverslo plėtros programos vertinimo komisijos nuostatai (toliau – Nuostatai) nustato Šilalės rajono savivaldybės Smulkiojo ir vidutinio verslo plėtros programos vertinimo komisijos (toliau – Komisija) tikslus, uždavinius, funkcijas, teises, pareigas ir darbo organizavimo tvarką.

2. Komisiją iš 5 narių sudaro, Komisijos pirmininką skiria Šilalės rajono savivaldybės (toliau – Savivaldybė) taryba. Komisijos pirmininko pavaduotoją komisijos nariai išsirenka pirmame posėdyje.

3. Komisija sudaroma iš Savivaldybės tarybos narių ir Savivaldybės administracijos valstybės tarnautojų bei darbuotojų. Komisija sudaroma Savivaldybės tarybos kadencijos laikotarpiui.

4. Komisija veikia vadovaudamasi Lietuvos Respublikos įstatymais, Lietuvos Respublikos Vyriausybės nutarimais, šiais Nuostatais ir kitais teisės aktais.

**II** **SKYRIUS**

**KOMISIJOS TIKSLAS IR UŽDAVINIAI**

5. Komisijos tikslas – vadovaujantis Šilalės rajono savivaldybės smulkiojo ir vidutinio verslo plėtros programos (toliau – SVV Programa) nuostatais, racionaliai ir efektyviai paskirstyti SVV Programos lėšas.

6. Komisijos uždaviniai:

6.1. užtikrinti SVV Programos efektyvų lėšų panaudojimą;

6.2. užtikrinti objektyvų pateiktų prašymų paramai gauti vertinimą.

**III** **SKYRIUS**

**KOMISIJOS DARBO ORGANIZAVIMAS**

7. Pagrindinė Komisijos veiklos forma – posėdžiai.

8. Komisijos posėdžius šaukia ir jos darbą organizuoja Komisijos pirmininkas, o jo nesant – Komisijos pirmininko pavaduotojas.

9. Posėdžiai yra teisėti, jeigu juose dalyvauja ne mažiau kaip pusė Komisijos narių. Sprendimai priimami dalyvaujančių Komisijos narių balsų dauguma, o balsams pasiskirsčius po lygiai sprendimą lemia pirmininko balsas.

10. Į Komisijos posėdžius gali būti kviečiami SVV subjektai, pateikę prašymus SVV Programos lėšoms gauti.

11. Komisijos narys privalo nusišalinti, kai sprendžiami su jo šeimos nariais ir (ar) artimais giminaičiais susiję klausimai arba tai galėtų sukelti viešųjų ir privačių interesų konfliktą. Apie nedalyvavimą balsavime įrašoma į Komisijos posėdžio protokolą.

12. Komisijos posėdžių darbą protokoluoja Savivaldybės administracijos Investicijų ir statybos skyriaus specialistas (Komisijos posėdžių sekretorius). Posėdžių protokolus pasirašo pirmininkas ir posėdžio sekretorius. Protokolas turi būti parašytas ne vėliau kaip per 3 darbo dienas po posėdžio.

13. Visi su SVV Programos įgyvendinimu susiję dokumentai saugomi Savivaldybės administracijos Investicijų ir statybos skyriuje. Šis skyrius:

13.1. tvarko SVV Programos lėšų skyrimo ir naudojimo dokumentus;

13.2. konsultuoja SVV subjektų atstovus, kitus suinteresuotus asmenis Programos lėšų panaudojimo, paraiškų pateikimo ir kitais klausimais;

13.3. teikia Komisijai vertinti prašymus, atitinkančius SVV Programos nuostatų reikalavimus.

14. Komisijos darbą kontroliuoja Savivaldybės administracijos Centralizuotas vidaus audito skyrius.

**IV SKYRIUS**

**KOMISIJOS TEISĖS IR PAREIGOS**

15. Komisija, gavusi visus reikiamus dokumentus, posėdyje išnagrinėja pateiktus dokumentus ir turi teisę:

15.1. priimti sprendimą skirti SVV Programos lėšas;

15.2. nustatyti SVV Programos paramos dydį ir teikti siūlymus Savivaldybės administracijos direktoriui dėl paramos skyrimo;

15.3. siūlyti neteikti SVV Programos paramos SVV subjektams, kurių pateikti prašymai neatitinka nurodytų reikalavimų;

15.4. gauti iš Savivaldybės administracijos struktūrinių padalinių Komisijos darbui reikalingą informaciją ir dokumentus;

15.5. naudotis Savivaldybės administracijai priklausančiomis techninėmis ir organizacinėmis priemonėmis;

15.6. prašyti SVV subjektų pateikti papildomus dokumentus, prašyme nurodytai informacijai patikslinti.

16. Komisija privalo:

16.1. vykdyti funkcijas, nurodytas šiuose Nuostatuose;

16.2. būti nešališka, objektyvi;

16.3. Savivaldybės tarybai pareikalavus, teikti savo veiksmų ir sprendimų, susijusių su prašymų atranka, paaiškinimus, ataskaitas.

**V SKYRIUS**

**BAIGIAMOSIOS NUOSTATOS**

17. Komisija yra atskaitinga Savivaldybės tarybai.

18. Pasibaigus finansiniams metams, ne vėliau kaip per tris mėnesius, Komisija pateikia Savivaldybės tarybai lėšų panaudojimo ataskaitą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_